मैं कमर तक भींगा हुआ रात के 9 बजे नानी के गांव सीवान में पहुंचा था। लालटेन की रोशनी देख जान में जान आई। वरना अंधेरी रात में कहीं और भी भटक सकता था। तब मैं एमए में पढ़ रहा था। मामा के गांव में इस बार बदलाव था। नानी धरती छोड़ चुकी थीं। हमारी स्नेहिल छांव खत्म थी। तीनों मामा के परिवारों में बंटवारा हो गया था। इस बार मुझे बचपन का अल्हड मस्ती भरा नानी का गांव बदला हुआ सा लगा। इसके बाद मैं सालों नानी के गांव नहीं गया। पर मैं गलत था। 2015 के जून में नानी गांव के सफर में काफी कुछ बदला हुआ था। मामा ने कहा पीरो रेलवे स्टेशन पहुंचने पर फोन कर देना। मामा के बेटे बाइक से मुझे लेने स्टेशन पहुंच गए थे। नीतीश कुमार के राज में नानी के गांव तक तीन तरफ से सड़के बन गई हैं। गांव में बिजली नहीं पहुंची है। पर सोलर लाइटों से सारा गांव रोशन हो रहा है। हर घर में एलईडी की रोशनाई है। अब लालटेन युग खत्म हो चुका है।